CELEX: C2004/251/46
Language: et
Date: 2004-10-09 00:00:00
Title: Kohtuasi T-286/04: Suurbritannia ja Põhja-Iiri Ühendkuningriigi 9. juuli 2004. aasta hagi Euroopa Ühenduste Komisjoni vastu

9.10.2004   
            
            
               ET
            
            
               Euroopa Liidu Teataja
            
            
               C 251/25
            
         Suurbritannia ja Põhja-Iiri Ühendkuningriigi 9. juuli 2004. aasta hagi Euroopa Ühenduste Komisjoni vastu
   (Kohtuasi T-286/04)
   (2004/C 251/46)
   Kohtumenetluse keel: inglise
   Suurbritannia ja Põhja-Iiri Ühendkuningriik esitas 9. juulil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on QC R. Thompson ja barrister S. Grodzinski, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               —
            
            
               tühistada komisjoni otsuse 2004/451/EÜ liikmesriikide Euroopa Põllumajanduse Arendus- ja Tagatisfondist rahastatud 2003. eelarveaasta kulude raamatupidamisarvestuse kontrollimise ja heakskiitmise kohta, teatavaks tehtud numbri K(2004) 1699 (1) all, artikkel 2 osas, mis käsitleb Rural Payments Agency, Department of Agriculture and Rural Development'i, Forestry Commission'i ja Countyside Council for Wales'i raamatupidamisarvestust;
            
         
               —
            
            
               teha avaldus, et Scottish Executive Environment and Rural Affairs Department'i raamatupidamisarvestuse kõnealusest otsusest eraldamine on seadusevastane, kuna see põhineb komisjoni VI (põllumajanduse) peadirektoraadi 1998. aasta juulis vastu võetud 8. suunises ettenähtud valimi moodustamise metoodika mittejärgimisel;
            
         
               —
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Komisjoni otsus nr 2004/451 on tehtud nõukogu määruse (EÜ) 1258/1999 ühise põllumajanduspoliitika rahastamise kohta (2) alusel. Vaidlustatud artiklis 2 otsustas komisjon eraldada kõnealusest otsusest muu hulgas ka hageja loetletud makseasutuste raamatupidamisarvestused ning neid kontrollida ja teha nende heakskiitmise otsus edaspidi.
   Hageja leiab, et eelmainitud asutuste osas oli raamatupidamisarvestuse kõnealusest otsusest eraldamise ainsaks või peamiseks aluseks Ühendkuningriigi National Audit Office'i poolt 2003. aasta raamatupidamisarvestuse auditeerimisaruande ja atesteeringute koostamisel kasutatava “valimi moodustamise” metoodika erinevus 8. juhendis ettenähtud metoodikast.
   Oma hagi alusena viitab hageja esiteks sellele, et komisjon ei ole pädev nõudma siseriiklikelt atesteerivatelt asutustelt suunises ettenähtud metoodika järgimist, kui komisjon on määruse nr 1258/99 ja määruse nr 1663/95 (3) kriteeriumide järgimist kinnitanud. Lisaks sellele väidab hageja, et komisjon on eksinud õigusnormide tõlgendamisel, käsitledes enda antud suunist kui siduvat normi. Isegi kui vastupidiselt hageja arvamusele peaks otsustatama, et põhimõtteliselt võib suunisega kehtestada siduvaid õigusnorme, väidab hageja, et see akt ei ole oma olemuselt üheselt mõistetav ja komisjoni tõlgendus on vastuolus õiguskindluse põhimõttega. Samuti väidab hageja, et kõnealuse asja varasemaid etappe arvestades on komisjoni käitumine seoses 8. suunise omapoolse kohaldamisega vastuolus õiguspärase ootuse kaitsega. Lisaks sellele on komisjoni katse kontrollida Ühendkuningriigi National Audit Office'i pädevuse teostamist hageja arvates vastuolus EÜ asutamislepingu artiklis 5 sätestatud ja määruse nr 1663/95 artikli 3 lõikes 1 rõhutatud lähimuse põhimõttega. Lõpuks leiab hageja, et kui komisjon peaks väitma, et vaidlustatud otsus põhines teistsugustel kaalutlustel, muudab selle kehtetuks ilmselge kaalutlusviga.
   
      (1)   ELT L 155, 30.4.2003, lk 123.
   
      (2)  EÜT L 160, 26.6.1999, lk 103-112.
   
      (3)  Komisjoni 7. juuli 1995. aasta määrus (EMÜ) nr 1663/95, millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGF tagatisosakonna aruannete kontrollimise ja heakskiitmisega (EÜT L 158, 8.7.1995, lk 6).